فرانسا، روسیانین قیریمی تک طرف‌لی الحاقی‌نین اوچونجو ایل‌دؤنومونده ائتدیگی چاغیری ایله، اولوسلارآراسی تانینان سرحدلر چرچیوه‌سینده اوکراینانین تورپاق بوتؤو‌لوگو و اگمن‌لیگی‌نین تام اولا‌راق یئنی‌دن تاسیس ائدیلمه‌سینی ایسته‌دی.
فرانسا خاریجی ایشلر باخانلیغین‌دان قونویا باغلی وئریلن یازی‌لی آچیقلامادا،
"سرحدلری دارتیشمایا آچماق، اولوسلارآراسی حقوقا ضیددیر، اولوسلارآراسی گوونلیگی بیرباشا تهدید ائدرکن، بوتون اؤلکه‌لرین اگمن‌لیگی و تورپاق بوتؤو‌لوگونو قوروماغا دایر اولوسلارآراسی دوزنده جدی نتیجه‌لر یارا‌دیر. بونا گؤره، اولوسلارآراسی توپلوم، آوروپا بیرلیگی و فرانسا، قیریمین روسیا طرفین‌دن یاسادیشی الحاقینی تانیماماقدادیر" دئدی.
آچیقلامادا، فرانسانین قیریم یاریم‌آداسی‌نین سیلاحلاندیریلماسیندا و بؤلگه‌ده اؤزللیکله قیریم تاتارلاری‌نین انسان حاق‌لاری‌نین پیسلشمه‌سیندن راحات‌سیزلیق دویدوغو بیلدیریلدی.
بیرلشمیش میلت‌لر تشکیلاتی‌نین باش قورولوندا قبول ائدیلن قرارا اساساً، بؤلگه‌سل و اولوسلارآراسی انسان حاق‌لاری کنترل مکانیزم‌لری ایله انسان حاق‌لاری تشکیلات‌لاری و سیویل توپلوم تشکیلات‌لاری نماینده‌لری‌نین بؤلگه‌یه چاتما‌لارینا ایجازه وئریلمه‌سی‌نین چوخ اؤنم‌لی اولدوغو وورغولانان آچیقلامادا، فرانسانین، اولوسلارآراسی حقوقا ضد بیر شکیلده بؤلگه‌ده گؤزآلتینا آلینان هر کسین سربست بوراخیلماسینی ایسته‌دیگی قید ائدیلدی.
